DA Den Europæiske Unions Tidende C 113/75

Sag anlagt den 4. marts 2010 — Det Forenede Kongerige mod Kommissionen

(Sag T-115/10)

2010/C 113/109

Processprog: engelsk

Parter

Sagsøger: Det Forenede Kongerige Storbritannien og Nordirland (ved S. Ossowski, som befuldmægtiget, bistået af D. Wyatt, QC, og barrister M. Wood)

Sagsøgt: Europa-Kommissionen

Sagsøgerens påstande

— Kommissionens beslutning 2010/45/EU af 22. december 2009 om vedtagelse af tredje ajourførte liste over lokaliteter af fællesskabsbetydning i det mediterrane biogeografiske område (1) i henhold til Rådets direktiv 92/43/EØF (habitatdirektivet) (2) annulleres, for så vidt som den omfatter Estrecho Oriental, identificeret ved kode ES6120032, som en lokalitet af fællesskabsbetydning.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Med det foreliggende søgsmål har sagsøgeren gjort gældende, at Kommissionens beslutning 2010/45/EU (meddelt under K(2009) 10406) er ugyldig, for så vidt som den omfatter Estrecho Oriental som en lokalitet af fællesskabsbetydning, og sagsøger har påstået annullation af Estrecho Orientals optagelse på listen som en lokalitet af fællesskabsbetydning.

Sagsøgeren har fremført følgende anbringender til støtte for sine påstande.

Sagsøgeren har for det første gjort gældende, at den anfægtede beslutning er vedtaget i strid med direktiv 92/43/EØF, idet Estrecho Orientals optagelse på listen som en lokalitet af fællesskabsbetydning er uforenelig hermed, idet:

— et betydeligt areal af lokaliteten er beliggende inden for britisk gibraltarisk søterritorium, der henhører under Det Forenede Kongeriges effektive kontrol, og ikke under Spaniens, og

— fordi den fuldstændig overlapper den eksisterende britiske lokalitet af fællesskabsbetydning, Southern Waters of Gibraltar.

Sagsøgeren har for det andet gjort gældende, at den anfægtede beslutning er vedtaget i strid med retssikkerhedsprincippet, for så vidt som optagelsen på listen af Estrecho Oriental som en lokalitet af fællesskabsbetydning angiveligt pålægger Spanien forpligtelser i henhold til direktiv 92/43/EØS vedrørende et areal inden for en allerede eksisterende lokalitet af fællesskabsbetydning, for hvilken regeringen i Gibraltar allerede er pålagt tilsvarende forpligtelser i henhold til dette direktiv. Herved gives der indtryk af, at regeringen i Gibraltars kompetence til at gennemføre direktivet vedrørende denne lokalitet af fællesskabsbetydning, Southern Waters of Gibraltar, og dens håndhævelse af Gibraltars lovgivning i britisk gibraltarisk søterritorium begrænses eller betvivles, hvilket medfører manglende retssikkerhed for regeringen i Gibraltar og for EU-borgere.

Sagsøgeren har for det tredje gjort gældende, at den anfægtede beslutning er vedtaget i strid med proportionalitetsprincippet for så vidt som optagelsen på listen af Estrecho Oriental som en lokalitet af fællesskabsbetydning, hvorved hele den britiske lokalitet af fællesskabsbetydning, Southern Waters of Gibraltar, samt andre dele af britisk gibraltarisk søterritorium, omfattes, hverken er egnet eller nødvendig for at opnå de miljøbeskyttelsesmål, som direktiv 92/43/EØS forfølger.

Sagsøgeren har endelig påstået annullation i sin helhed af den anfægtede optagelse på listen af Estrecho Oriental som en lokalitet af fællesskabsbetydning, idet delvis annullation af optagelsen på listen ville medføre en ændring af listens indhold og ville medføre, at Retten skulle ændre listen, foretage en ny beregning af midtpunktet i lokaliteten af fællesskabsbetydning og dennes areal, samt foretage en miljømæssig vurdering af det tilbageværende areals mulighed for at blive kvalificeret som en lokalitet af fællesskabsbetydning.

(1) EUT L 30, s. 322.

(2) Rådets direktiv 92/43/EØF af 21.5.1992 om bevaring af naturtyper samt vilde dyr og planter (EFT L 206, s.7).